་ལས་གླེགས་བམ་བརྒྱ་དང་བཅུ་བཞི་པ་
༼རེ༽པའི་ནང་བཞུགས་པ་ལ།
༄། །ལྷ་ཆེན་པོ་ཁྱབ་འཇུག་གི་འཇུག་པ་བཅུའི་གཏམ་རྒྱ་བལ་མཁས་པའི་ངག་རྒྱུན་གངས་ཅན་རྣ་བའི་བདུད་རྩི་ཞེས་བྱ་བ་བཞུགས་སོ།།
རྒྱ་གར་སྐད་དུ། དེ་ཝ་བིཥྞུ་ད་ཤཱ་བ་ཏ་ར་ནཱ་མ། བོད་སྐད་དུ། ལྷ་ཁྱབ་འཇུག་གི་འཇུག་པ་བཅུ་ཞེས་བྱ་བ། །དཀོན་མཆོག་གསུམ་ལ་ཕྱག་འཚལ་ལོ། །དེ་ཡང་འདིར་ཁྱབ་འཇུག་གི་འཇུག་པ་བཅུའི་གཏམ་དང་། འཇུག་པ་དེ་དང་དེར་སྟོན་པའི་དགོས་པ་དང་བཅས་པ་ཞིག་འབྲི་བར་བྱའོ། །དེ་ལ་བིཥྞུ་རང་ཡང་ཕྱི་རོལ་པའི་ལྷ་ཆེན་པོ་ཡིན་ཞིང་། ལོ་རྒྱུས་འདི་ཡང་ཕྱི་རོལ་པ་ལ་གྲགས་པ་ཞིག་ཡིན་ཡང་། རང་ཅག་ནང་པ་ལའང་རིག་གནས་ཐུན་མོང་བའི་སྐབས་དང་། སྔགས་གཞུང་གི་བཤད་པ་འགའ་ཞིག་ལའང་མཁོ་བའི་སྐབས་སྲིད་པས་རྒྱ་བལ་གྱི་ངག་རྒྱུན་པནྜི་ཏ་འགའ་ཞིག་ལ་དྲིས་པ་བཞིན་འགོད་པ་སྟེ། དེ་ཡང་སྡོམ་ནི། དང་པོ་མཙྪ་སྟེ་ཉ། གཉིས་པ་ཀུརྨྨ་སྟེ་རུས་སྦལ། གསུམ་པ་པཱ་ར་ཧ་སྟི་ཕག་བཞི་པ་ན་ར་སིངྷ་སྟེ་མིའི་སེངྒེ། ལྔ་པ་བཱེ་ཝ་ན་དྲང་སྲོང་སྟེ་མིའུ་ཐུང་། དྲུག་པ་རཱ་མ་སྟེ་དགའ་བྱེད། བདུན་པ་པརྴུ་རཱ་མ་སྟེ་དགྲ་སྟ་རཱ་མ། བརྒྱད་པ་ཀྲྀཥྞ་སྟེ་ནག་པོ། དགུ་པ་བུདྡྷ་སྟེ་སངས་རྒྱས། བཅུ་པ་ཀ་ལ་ཀི་སྟེ་རིག་ལྡན་རྣམས་སོ། །དེ་དག་ཀྱང་རིམ་པས་དེ་དེར་སྤྲུལ་དགོས་པའི་རྒྱུ་མཚན་ལོ་རྒྱུས་དང་བཅས་པ་ཇི་ལྟ་བུ་ཞེ་ན། མུ་སྟེགས་བྱེད་རང་གི་གཞུང་ལུགས་སྨྲ་བ་རྣམས་ན་རེ། གང་གི་ཚེ་འཇིག་རྟེན་གྱི་ཁམས་འདི་ཐོག་མར་འབྱུང་དུ་ཉེ་བའི་དུས་ཞིག་ན་ཀུན་གྱི་བྱེད་པོ་ལྷ་ཆེན་པོ་ཁྱབ་འཇུག་གི་ལྟེ་བའི་པདྨ་ལས་མེས་པོ་ཚངས་པ་སྤྲུལ། དེ་འཇིག་རྟེན་གྱི་བྱེད་པོ་ཡིན་པའི་ཕྱིར་སྐྱེས་མ་ཐག་ནས་རྣ་བ་གཉིས་ནས་ལྷ་མ་ཡིན་སུམྦྷ་ནི་སུམྦྷ་གཉིས་སྐྱེས། དེ་གཉིས་རང་གི་དགྲར་གྱུར་པས་བསད། ཡང་ཚངས་པའི་ཡིད་ཀྱི་རྣམ་རྟོག་གི་འགྱུ་བ་ཙམ་ལས་ལྷ་མ་ཡིན་ཞིག་སྐྱེས། དེའི་མིང་ད་ལྟ་བློར་ཇི་བཞིན་མ་ངེས་པར་འདུག་ཅེས་པཎྜི་ཏ་གསུངས། ལྷ་མ་ཡིན་དེ་དང་ཡང་ཁྱབ་འཇུག་འཁྲུགས་པས་ལྷ་མ་ཡིན་གྱིས་ཚངས་པའི་རིག་བྱེད་འཕྲོག་སྟེ་རྒྱ་མཚོར་མཆོངས་ནས་དེར་སྲོག་ཆགས་ཤཀྵ་སྟེ་དུང་ཞིག་ཏུ་སྤྲུལ་ནས་བསད་པས་ཁྱབ་འཇུག་གི་འཇུག་པ་དང་པོ་བྱུང་། རུས་སྦལ་ནི། དེ་ནས་འཇིག་རྟེན་གྱི་ཁམས་འདི་ཆགས་ནས་སྐྱེ་འགྲོ་རྣམས་ས་གཞི་ལ་བརྟེན་དགོས་པ་ལས། དེ་ཉིད་ཀྱང་འདེགས་བྱེད་ཀྱི་རྟེན་ཞིག་ལ་ལྟོས་དགོས་པ་བྱུང་བས། ཁྱབ་འཇུག་རང་རུས་སྦལ་དུ་སྤྲུལ་ནས་དེ་ལ་རྟེན་བྱས་ཏེ་ས་ཆེན་པོ་འདི་ཆགས་པས་འཇུག་པ་གཉིས་པ་བྱུང་། དེ་ལྟ་བུའི་ས་ཆེན་པོ་ལ་སྐྱེ་འགྲོ་ཀུན་གནས་པའི་ལྕིད་ཀྱིས་ཇི་ཞིག་ན། དེ་རྒྱ་མཚོར་ནུབ་པ་ལ་སྤྲུལ་ནས་མཆེ་བའི་རྩེས་ས་གཞི་བཏེགས་པས་འཇུག་པ་གསུམ་པ་བྱུང་། དེས་ན་སློབ་དཔོན་དཎྜཱིས། འཕྲོག་བྱེད་ཀྱིས་ནི་ས་གཞི་དག རྨིག་པས་བཅད་པའི་ཀླུ་ཁྲག་གིས། །དམར་བ་ཆུ་ཡི་གཏེར་ལས་ཕྱུང་། །ཞེས་དང་། ཕག་པ་ཆེན་པོ་དག་གིས་ས། །ཆུ་གཏེར་དམར་པོ་དག་ལས་ཕྱུང་། །ཞེས་གསུངས་པ་ཡིན། ཡང་སྔོན་ལྷ་མ་ཡིན་ཧི་ར་ནྱ་ཀ་ཤྱ་པཱུ་ཞེས་པས་དབང་ཕྱུག་ཆེན་པོ་ལོ་མང་པོའི་བར་དུ་བསྒྲུབས། མཐར་སྦྱིན་སྲེག་གི་མཆོད་པ་ཕུལ་བས་ཞལ་བསྟན། དངོས་གྲུབ་ཅི་འདོད་གསུངས་པ་ལ་ལྷ་མི་ལྷ་མིན་དུད་འགྲོ་རྣམས་སུས་ཀྱང་མི་ཐུབ་པ་མཚོན་གྱི་རིགས་གང་གིས་ཀྱང་མི་ཚུགས་པ། ལུས་འདི་ས་ལ་བཞག་ན་སུས་ཀྱང་གསོད་མི་ཐུབ་པ་དེ་ལྟ་བུའི་སྟོབས་སྦྱིན་དགོས་ཞུས་པ་བཞིན་སྩལ་བས། དེས་ལྷ་མི་ལྷ་མིན་དུད་འགྲོ་ཐམས་ཅད་གསོད་པ་དང་། འཆིང་བ་དང་། བརྡེགས་པ་སོགས་ཀྱིས་འཇིག་རྟེན་ཕུང་དུ་གཞུག་པར་ཞུགས་པ་ན་སུས་ཀྱང་གླགས་མ་རྙེད་པ་ལ། ལྷ་ཁྱབ་འཇུག་གིས་ལུས་མི་ལ་མགོ་བོ་སེང་གེའི་གདོང་ཅན་དུ་སྤྲུལ་བས་ནཱ་ར་སིངྷ་སྟེ་མིའི་སེང་གེ་ལྷ་མི་ལྷ་མིན་དུད་འགྲོ་གང་དུའང་མི་གཏོགས་པ་དེར་སྤྲུལ་ནས། ས་ལ་མ་བཞག་པར་རང་གི་ཕང་པར་བླངས། མཚོན་གྱིས་མ་བསད་པར་སེན་མོས་ལྟོ་བ་དྲལ་ནས་བསད་པས་འཇིག་རྟེན་བདེ་ལ་བཀོད་དེ་འཇུག་པ་བཞི་པ་ཡིན། ཡང་ལྷ་མ་ཡིན་སྟོབས་ཞེས་པས་འཁོར་ལོས་སྒྱུར་བའི་རྒྱལ་སྲིད་ཐོབ་ནས་སླར་ཡང་སྲིད་པ་གསུམ་གྱི་རྒྱལ་པོར་འགྱུར་བའི་ཕྱིར། ཨ་ཤྭ་མེ་དྷ་སྟེ་རྟ་གཙང་གི་སྦྱིན་སྲེག་བྱས། དེའི་གེགས་སུ་གྱུར་དོགས་ནས་ཛམྦུ་གླིང་གི་རྒྱལ་པོ་ཐམས་ཅད་སྟོབས་ཀྱིས་བཅིངས་ནས་བཙོན་ཁང་དུ་བཅུག དེ་གྲུབ་པའི་དགའ་སྟོན་དུ་སྦྱིན་པ་རྒྱ་ཆེན་པོ་བཏང་བས་སློང་བ་པོ་མང་པོ་མགུ་བར་བྱས་པའི་ཚེ། ལྷ་ཁྱབ་འཇུག་གིས་བཱ་ཝན྄་སྟེ་མིའུ་ཐུང་ཞིག་གི་གཟུགས་སུ་སྤྲུལ་ནས་ས་གོམ་པ་དོ་བསླངས་པས། གོམ་པ་དོ་མ་ཟད་གསུམ་ཡང་སྦྱིན་ཟེར་བས། སྐད་ཅིག་དེ་ཉིད་ལ་བསམ་གྱིས་མི་ཁྱབ་པའི་གཟུགས་ཉི་མ་དང་ཟླ་བ་ཡང་ཕྲག་པ་ལ་འཆར་བ་ཞབས་གསུམ་པ་ཞིག་ཏུ་སྤྲུལ་ནས། ཞབས་གཅིག་ས་ལ་བཞག་སྟེ་ས་གཞི་ཐམས་ཅད་ཁྱབ་པར་བྱས། གཅིག་ནམ་མཁའ་ལ་བཞག་སྟེ་གཅིག་པོ་འཇོག་ས་མ་བྱུང་བར་གང་དུ་འཇོག་དྲིས་པས་ཧ་ལས་ཏེ་ཅང་སྨྲ་མ་ཤེས་པ་ལ། ཡང་ཁྱབ་འཇུག་གིས་གལ་ཏེ་བདག་གི་རྐང་པ་གཅིག་པུ་འདི་ཡང་འཇོག་ས་གཅིག་བྱུང་ན་ངེས་པར་སྟེར་རམ་བྱས་པས། དེ་ལྟར་བྱུང་ན་སྟེ་སྔ་ནས་ཁས་བླངས་ཟིན་པས་སྟེར་བ་ཡིན་ཡང་མི་ཡོང་བ་འདྲ་ཟེར་བ་ལ། སྟོབས་ལྡན་རང་གི་དཔྲལ་བར་བཞག་པས། ནམ་མཁའ་ས་གཞི་ལྷ་མ་ཡིན་སྟོབས་ལྡན་རང་དང་བཅས་པ་བདག་གིར་བྱས། ལྷ་མིན་སྟོབས་ལྡན་ས་འོག་ཏུ་བཞག ས་སྟེང་དང་ས་གཞིའི་ཁྱོན་ཀུན་ལ་ལྷ་དང་མི་རྣམས་བདེ་བས་གནས་པར་བྱས་སོ། །དེ་ལྟར་སྤྲུལ་པའི་དུས་ཀྱི་ཁྱབ་འཇུག་གི་སྐུ་ནི་ཏྲི་བི་ཀྲ་མ་སྟེ་གོམ་གསུམ་གནོན་ཞེས་ཞབས་གསུམ་ཡོད་པ་ཞིག་ཡོང་། རྒྱ་བལ་ཚོར་དེའི་སྐུ་ཡང་ཡོད། དེར་མ་ཟད་འཇུག་པ་བཅུ་ཆར་གྱི་སྐུ་བརྙན་རི་མོ་འབྲི་སྲོལ་ཡང་ཡོད། དེ་ལ་རྟ་གཙང་གི་སྦྱིན་སྲེག་ནི། རྟ་ལུས་དཀར་པོ་ལ་རྣ་མཆོག་ནག་པོ་བྱས་པ། དེ་ལྟ་བུ་བསད་པའི་ཤ་ཁྲག་གིས་སྦྱིན་སྲེག་བྱ་དགོས་པ་ལ། དེ་འདྲ་འབྱུང་བར་དཀོན་པས་རང་ལ་ཡོད་ན་དེར་ཟད། མེད་ཕྱིན་གང་ལ་ཡོད་ས་ནས་སྟོབས་ཀྱིས་འཕྲོག་དགོས་པས་དེའི་ཕྱིར། སྟོབས་ལྡན་ཀྱིས་ཀྱང་ཛམྦུ་གླིང་གི་རྒྱལ་པོ་རྣམས་བཙོན་དུ་བཅུག་ནས་མཆོད་སྦྱིན་ལ་བར་ཆད་མེད་པར་བྱས་སོ། །དྲུག་པ་ནི། རྒྱལ་པོ་དགའ་བྱེད་རྭ་མ་ཙཱནྡྲ་ཡིན། དེ་ནི་སྲིན་པོའི་རྒྱལ་པོ་རྭ་བ་ཎ་ཏེ་ལངྐ་མགྲིན་བཅུ་གསོད་པའི་དོན་དུ་སྤྲུལ་པ་ཡིན། དེའི་ལོ་རྒྱུས་རྒྱས་པ་གླེགས་བམ་ཆེན་པོར་ལོངས་པ་རྒྱ་བལ་ཚོར་ཡོད། མདོར་བསྡུས་ནི་བོད་ལ་གྲགས་ཟིན་པ་དེ་ཀ་ཡིན་ཡང་མི་འདྲ་བའི་ཁྱད་པར་ནི། ཕ་ད་ཤ་ར་ཐ་སྟེ་ཤིང་རྟ་བཅུ་པ་ལ་བཙུན་མོ་ཆན་ཆུན་གཉིས་ཡོད་པ་ལ། ཆན་མའི་མིང་མ་ངེས། ཆུན་མའི་མིང་ཀི་ཀི་ཡཱ་ཟེར། ཆན་མའི་བུ་རཱ་མ་ཙནྡྲ་དང་། ལཀྵི་གཉིས་ཡིན། སྔ་མ་ནི་ལྷ་ཁྱབ་འཇུག་གི་སྤྲུལ་པ་དང་། ཕྱི་མ་ཀླུ་ཁྱབ་འཇུག་སྟེ་ཤེ་ཥའམ་ལྷག་མ་ཅན་གྱི་སྤྲུལ་པ་ཡིན། ཀི་ཀེ་ཡཱ་ལ་བུ་ཕུ་བོ་བྷ་ར་ཐ་དང་། ནུ་བོ་ཤ་ཏྲུགྷྣ་གཉིས་བྱུང་། བུ་སྔ་མ་གཉིས་ལྷའི་སྤྲུལ་པར་སོང་བས་མཐུ་ཆེ་ཡང་། ཡབ་རྒྱལ་པོས་བཙུན་མ་གཞོན་པ་སྙིང་དུ་སྡུག་པས། དེའི་བུ་བྷ་ར་ཐ་ལ་རྒྱལ་སྲིད་གཏད་ནས་རཱ་མ་ཙཱནྡྲ་ནགས་སུ་སོང་ཞིག་ཅེས་གདམས་པ། དེས་ཀྱང་དང་དུ་བླངས་ནས་ཕྱིན་པའི་ལོ་རྒྱུས་འབྱུང་བ་དེ་ཡིན། དེའི་ཕྱིར་མེ་ལོང་ལས། རཱ་ཝ་ཎ་ཡི་མགོ་གཅོད་པའི། །བྱ་བའི་ཁུར་ཡང་བཟོད་པ་གང་། །རཱགྷུའི་བུ་དེས་བླ་མ་ཡི། །བཀའ་ལས་འདའ་བར་ནུས་མ་གྱུར། །ཅེས་འབྱུང་བླ་མ་ནི་སྐབས་འདིར་རང་གི་ཕའོ། །འདིའི་ལོ་རྒྱུས་རྒྱ་བོད་དུ་གྲགས་པ་འདྲ་འདྲེས་ཀྱི་ལུགས་ཅུང་ཟད་རྒྱས་པ་ནི་ཁོ་བོས་བྱས་པའི་སྙན་འགྲེལ་དབྱངས་ཅན་ངག་གི་རོལ་མཚོ་ལེགས་བཤད་ནོར་བུའི་འབྱུང་ཁུངས་སུ་སྨོས་ཟིན་པ་ལྟར་རོ། །དེ་ལྟར་ངེས་པའི་རྗེས་སུ་ལོ་རྒྱུས་དངོས་ལ། དེའི་ཚེ་ལངྐའི་གྲོང་ན་སྲིན་པོའི་རྒྱལ་པོ་རཱ་ཝ་ན྄། བི་བྷཱི་ཥ་ཎ། ཨིནྡྲ་ཛི་ཏྲ། ཀུམྦྷ་ཀརྞ་སྟེ་སྤུན་བཞི། སཱུ་པ་ན་ཥཱ་ཞེས་པའི་སྲིང་མོ་ཞིག་དང་ལྔ་ཡོད་པ་ལས། རཱ་ཝ་ཎས་བལ་པོའི་ཡུལ་མཆོད་རྟེན་བྱ་རུང་ཁ་ཤོར་གྱི་བྱང་ཤར་གོ་ཀརྞེ་ཤྭ་ར་ཟེར་བ་ད་ལྟ་ཡང་དབང་ཕྱུག་གི་ལིངྒ་ལྷ་ཁང་དང་བཅས་པ་རཱ་ཝ་ཎས་དབང་ཕྱུག་སྒྲུབ་དུས་ཀྱི་སྟེགས་བུ་དང་བཅས་ཆུ་བོ་ཝ་ཀ་མ་ཏིའི་འགྲམ་ན་ཡོད་པ་དེར་སྒྲུབ་པས་མཐར་གྱིས་གྲུབ་ནས་ཞལ་བསྟན་ཏེ། ལྷ་མི་ལྷ་མིན་ཀུན་གྱིས་མི་ཐུབ་པའི་དངོས་གྲུབ་སྟེར་བར་བརྩམས་པ་ལས། རྭ་ཝ་ནས་ལྷ་དང་ལྷ་མིན་ལས་རྒྱལ་བའི་དངོས་གྲུབ་ཞུ། མི་ནི་བདག་ཅག་སྲིན་པོའི་རིགས་སུ་གཏོགས་པ་ཕལ་པས་ཀྱང་ཟས་སུ་བཟའ་བ་ཡིན་པས། སྲིན་པོ་རྣམས་ཀྱི་མཆོག་རབ་ཐུ་བོ་བདག་ལྟ་བུས་མི་ལས་རྒྱལ་བ་ནི་དངོས་གྲུབ་ཞུ་བ་ལ་རག་མ་ལུས་པས་ཞུར་མི་འདོད་ཅེས་མི་ལས་རྒྱལ་བའི་དངོས་གྲུབ་མ་བླངས། འོན་ཀྱང་ཚུལ་དེས་མཐོ་རིས་ལྷ་དང་ས་འོག་ལྷ་མིན་གྱི་གནས། ས་སྟེང་མིའི་འགྲོ་བ་ཡང་ཕལ་ཆེར་དབང་དུ་གྱུར་པའི་སྐབས་རྣམས་སུ་དེ་ནི་སྟོབས་ཀྱི་དྲེགས་པས་ཤིན་ཏུ་ང་རྒྱལ་ཏེ་རི་བོ་ཡང་བསྒུལ་ནུས་ན་ཁོ་བོ་ལ་དགྲ་ཟླར་འོས་པ་སུ་ཡང་མེད། གལ་ཏེ་ཡོད་ན་དེ་དང་འགྲན་ནས་ཕམ་པར་བྱེད་དགོས་སྙམ་ནས་དྲང་སྲོང་ཞིག་ལ་ཁོ་བོ་དང་སྟོབས་མཉམ་པས་དགྲ་ཟླར་འོས་པ་ཡོད་དམ་མེད་དྲིས་པས། དེས་ཤྭེ་ཏ་དྭཱི་པ་ཞེས་པའི་གླིང་དུ་ཡོད་སྲིད་དམ་གཞན་ལ་ནི་མེད་ཅེས་སྨྲས་པས། རཱ་ཝ་ཎ་ང་རྒྱལ་ཏེ་དེར་བལྟ་བར་ཕྱིན་པས་རྒྱང་རིང་མོ་ནས་ཡུལ་དེའི་བུད་མེད་ཞིག་གིས་མཐོང་ནས། རཱ་ཝ་ཎ་ཉམ་ཆུང་ངུ་དེ་མིར་གྱུར་པའི་འགྲོ་བས་སྲོག་ཆགས་ཤིག་སྲོ་གྲོག་སྦུར་ལ་ཇི་ལྟར་བྱ་བ་བཞིན་དུ་ལག་མཐིལ་དུ་བླངས་ནས། འདི་ལྟ་བུའི་སྐྱེས་བུ་ཉམས་ཆུང་བ་མགོ་བོ་བཅུ་ཡོད་པ་ཞེས་ཡ་མཚན་དུ་བྱེད་ཀྱིན་བལྟས་པའི་ཚེ་སྲིན་པོའི་རྒྱལ་པོ་རབ་ཏུ་དངངས་ཤིང་རྟབ་རྟབ་པོར་གྱུར་པ་ལ། སླར་བཏང་བས་བྲོས་ནས་རང་ཡུལ་དུ་ཕྱིན་པའི་ཚེ་སྔར་གྱི་དྲང་སྲོང་གིས་ཡུལ་དེ་པའི་མི་ཁྱོད་ཀྱི་དགྲ་ཟླར་འོས་སམ་ཞེས་དྲིས་པ་ལ། སྔར་གྱི་ལོ་རྒྱུས་བསྙད་ནས་ང་རྒྱལ་ཆག་སྟེ་བཅོམ་ཆུང་ངུས་གནས་པར་གྱུར་ཏོ། །དེ་ནས་ནམ་ཞིག་གི་ཚེ་རཱ་ཝ་ཎས་རང་ཉིད་ཀྱི་གྲོགས་སུ་བཙུན་མོ་སཱི་ཏ་ཐོབ་པར་འདོད་ཅིང་དེ་ནི་རྒྱལ་པོ་རཱ་མ་ཙཱནྡྲའི་བཙུན་མོ་ཡིན་པ་ལ། དེ་ཉིད་རྒྱལ་པོ་རཱ་མ་དང་ནུ་བོ་ལཀྵཱ་ཎ་བཅས་ཡབ་རྒྱལ་པོའི་བཀས་ནགས་སུ་འཁྱམས་པ་ལ་བཏང་བས། དུས་དེའི་ཚེ་བལ་པོའི་ཡུལ་གྱི་ཆ་སཾསྐྲྀཏའི་སྐད་དུ་མྲྀ་ག་སྠ་རི། བལ་པོའི་ཕལ་སྐད་དུ་པ་ལཱ་ཀུང་། ད་ལྟ་པ་ཤུ་པ་ཏི་དང་བོད་རྣམས་ཕག་མོ་མངལ་ཆུར་འབོད་པ་དེར་ཡོད་པ་ཡང་ཤེས་ནས། རྒྱལ་པོ་བསླུ་བའི་ཕྱིར་རི་དྭགས་ཁ་ཤ་གསེར་གྱི་པགས་པ་ཅན་ཞིག་ཏུ་སྤྲུལ། ནགས་ཀྱི་རི་བོ་དེར་བསྡད་པ་ན་རཱ་མ་ཙཱནྡྲ་ནུ་བོ་དང་བཅས་པ་ཟས་འཚོལ་བའི་ཕྱིར་འགྲོ་བར་ཆས་ནས་བཙུན་མོ་སཱི་ཏ་ཤུལ་དུ་བཞག མཐའ་སྐོར་དུ་ས་གཞི་ལ་མདས་རི་མོ་བྲིས་པས་བསྐོར་ཏེ་འདི་ལས་ཕྱི་རོལ་དུ་འདས་ཏེ་འགྲོ་བར་མ་ཡེངས་ཅིག་ཅེས་གདམས་ནས་སྤུན་གཉིས་ནགས་ཚལ་དུ་འཁྱམས་པས། མཐར་ཁ་ཤ་གསེར་གྱི་པགས་པ་ཅན་མཐོང་བ་བདས་ནས་ཕྱིན་པའི་ཚེ། སྲིན་པོ་སློང་བ་པོ་ཞིག་ཏུ་བརྫུས་ནས་སཱི་ཏ་ལ་བསླངས་བས་བདག་ལ་ནི་སྦྱིན་དུ་རུང་བའི་ཟས་ཅི་ཡང་མེད་ཅེས་སྨྲས་པས། སྦྱིན་པར་བྱ་བའི་དངོས་པོ་གཞན་མེད་ཀྱང་བཟོད་མེད་ཉིད་ཀྱི་ལག་པ་ཁོ་བོའི་ལག་པར་གཏོད་ཅིག་ཅེས་སྨྲས་པ་བཞིན་སཱི་ཏ་རང་ཉིད་ཀྱི་ལག་པ་སློང་བ་པོའི་ལག་པར་བཞག་པ་ཙམ་གྱིས་ས་གཞི་རི་མོ་ལ་མ་རེག་པར་སྟོབས་ཀྱིས་ཕྲག་པ་ལ་ཁུར་ནས་རཱ་ཝ་ཎ་སཱི་ཏ་དང་བཅས་སྲིན་པོའི་ཡུལ་དུ་སོང་བའི་མཐར། རཱ་མ་ཎ་ནུ་བོ་དང་བཅས་པས་རི་དྭགས་ཁ་ཤ་ཇི་ཙམ་བདས་ཀྱང་གསོད་པར་མ་ནུས་པས། གདོད་སྲིན་པོའི་སྒྱུ་མས་བསླུས་པར་ཤེས་ནས་སླར་འོངས་པ་ལ་སཱི་ཏ་སྲིན་པོའི་སྟོབས་ཀྱིས་འཕྲོག་སྟེ་ཁྱེར་ཟིན་པས་རེ་ཞིག་བྱ་ཐབས་མ་རྙེད། མཐར་སྤྲེའུའི་རྒྱལ་པོ་ཧ་ནུ་མཱ་ན྄། ཛམྦུ་མན྄། སཱུ་གྲཱིབ྄། ཨང་ག་ཏ། ག་བེ་ག་བཱཀྵ་སོགས་གཙོ་བོར་གྱུར་པའི་སྤྲེའུའི་དམག་གྲངས་པདྨ་སུམ་ཅུ་སོ་གཉིས་དང་བཅས་འགྲོ་བར་ཆས་པའི་དང་པོ་སཱི་ཏ་གང་དུ་འདུག་བལྟ་བར་ཧ་ནུ་མནྠས་ཕྱི་ནས་སཱི་ཏ་ལངྒའི་གྲོང་གི་ཁང་པ་དགུ་ཐོག་གི་རྩེར་ཡོད་སར་བརྟོལ་ནས། སྐྱེད་མོས་ཚལ་གྱི་ཤིང་རྣམས་བཅག་ལོ་མ་དང་མེ་ཏོག་རྣམས་ནི་གཏུབ། འབྲས་བུ་རྣམས་ནི་ཟོས་ནས་མ་རུངས་པར་བགྱིས་པ་སྲིན་པོ་དག་གིས་མཐོང་ནས་འཛིན་པར་བརྩམས་པ་ན། དེ་ནི་སྣ་ཚོགས་པའི་རྫུ་འཕྲུལ་གྱིས་ཤར་དུ་བལྟས་ན་ནུབ་དང་། ནུབ་ཏུ་བལྟས་ན་ཤར་དུ་སྣང་བ་དང་། ཞགས་པ་ཆེན་པོའི་ཞགས་མིག་ཏུ་འཛིན་པར་བརྩམས་ན་ཤིན་ཏུ་ཕྲ་བའི་གཟུགས་དང་། ཆུང་ངུས་འཛིན་པར་བརྩམས་ན་ཤིན་ཏུ་ཕྲ་བའི་གཟུགས་སུ་བསྟན་པས་རེ་ཞིག་འཛིན་མ་ཐུབ། མཐར་བཟུང་དུ་བཏུབ་པ་ལྟར་བསྟན་ནས་གསོད་པའི་ཐབས་དྲིས་པ་ན་འོ་མའི་རྒྱ་མཚོ་ལ་བསྐྱུར་ཞིག་ཟེར་བ་ལྟར་བྱས་པས་འོ་མ་འགྲང་ཚད་དུ་བཏུང་ནས་རེ་ཞིག་ཤི་བ་ལྟར་བརྫུས། དེ་ནས་སཱི་ཏའི་ལག་གདུབ་ཁྱེར་ཏེ་རྒྱལ་པོ་རཱ་མ་ཙཱནྡྲའི་དྲུང་དུ་སླེབས། གཏམ་རྣམས་བཤད་པས་རྒྱལ་པོ་སཱི་ཏ་ཐོབ་པའི་འདོད་པ་ལ་ཤིན་ཏུ་འདུན་ཡང་ཛམྦུ་གླིང་དང་ལངྐའི་ཡུལ་གྱི་བར་དུ་རྒྱ་མཚོ་ཆེན་པོས་ཆོད་པས་མི་ཡི་འགྲོ་བས་བགྲོད་པར་མི་ནུས་པའི་ཕྱིར་ཡིད་ཁོང་དུ་ཆུད་ཅིང་གནས་པ་ལ། རྒྱ་མཚོའི་འགྲམ་དུ་སླེབས་པའི་ཚེ་ཧ་ནུ་མནྠའི་སྟོབས་ཀྱིས་རི་བོ་རྣམས་བླངས་ནས་རྒྱ་མཚོར་བཙུགས་པ་ལ་ཟམ་པ་བྱས་ནས་རྒྱལ་པོ་སྤྲེའུའི་དཔུང་དང་བཅས་ཏེ་ཕྱིན་པའི་ལམ་དེ་ལ་སེ་ཏུ་བནྡྷ་རཱ་མེ་ཤྭ་རར་གྲགས། རྒྱ་གར་ལྷོ་ཕྱོགས་ཀྱི་མཐའ་ཞིག་ན་ཡོད། ཡུལ་དེའི་རི་བོའི་རྩེ་ནས་ལངྐ་མཐོང་བར་ཡང་གྲགས། ད་ལྟ་མཚོ་ཡི་དབུས་ན་རི་ཕྲན་རྡོག་ཙམ་རྡོག་ཙམ་ལས་ཟམ་པའི་རྣམ་པ་རང་ནི་མེད། མ་འོངས་པ་ན་སྲིན་པོས་འཛམ་གླིང་གི་མི་རྣམས་འཇོམས་མི་ནུས་པའི་ཕྱིར། རྒྱལ་པོ་རཱ་མ་ཙཱནྡྲས་དེ་ལྟར་བུར་བྱིན་གྱིས་བརླབས་པ་ཡིན་ཟེར། ལངྐའི་ཡུལ་ནས་ཚུར་གྲུ་ལ་སོགས་པ་བཏང་ཡང་རྒྱ་མཚོ་འཁོར་བའི་ཤུགས་ཀྱིས་ཕར་རང་ཡུལ་དུ་ལྡོག་པ་ལས་ཚུར་ཡོང་དུ་མི་བཏུབ་པ་ཞིག་ཡོད་ཅེས་གྲགས། གང་ལྟར་དེ་ནས་ཕྱིན་ཏེ་ལངྐའི་གྲོང་ཁྱེར་དུ་གཡུལ་བསྐྲད་པའི་དམག་གི་གཏམ་ནི་ཤིན་ཏུ་མང་བ་ཡོད་ཀྱང་མཐར་སྲིང་མོ་སཱུ་པ་ན་ཥཱ་གཡུལ་ངོར་འོངས་པ་ལ་ཧ་ནུ་མནྠས་སྣ་བཅད་དེ་ཟས་པས་ངོ་ཚ་ནས་ལོག ཨནྡྲ་ཛིཏ།྄ ཀུམྦྷ་ཀརྞ་གཉིས་བསད། བི་བྷཱི་ཥ་ཎ་རང་གི་ཕུ་བོ་ལ་ངོ་ལོག་ནས་རཱ་མ་ཙཱནྡྲར་རཱ་ཝ་ཎའི་དབུས་ཀྱི་རྟ་མགོ་མ་ཆོད་ན་ལྷའི་དངོས་གྲུབ་ཀྱི་མཐུས་གསོད་པར་མི་ནུས་པ་ཞིག་ཡིན་པས་དེ་ལྟར་གྱིས་